Onderwys: Gauteng plaas byna 4 500 leerlinge in 2 dae | Netwerk24
Deur Jana Marx 06 November 2019 20:08
Die departement van onderwys in Gauteng het die afgelope twee dae die getal kinders wat nog plek in skole kort, van 34 358 na 29 862 verminder.
Dit beteken 250 309 gr. 1- en gr. 8-leerlinge, of 88,51% van alle aansoeke, is nou geplaas.
Die departement sê in 'n verklaring amptenare werk kliphard om almal teen 30 November te plaas.
Wanneer ouers 'n SMS ontvang dat hul kind nie in hul skool van voorkeur plek gekry het nie, en die ouers is nie tevrede met die skool van die departement aanbied nie, kan hulle volgens die departement se webblad binne sewe dae vertoë rig.
Dié vorm kan HIER afgelaai word en die voltooide vorm moet aan die streekkantoor besorg word. Klik HIER vir die kontakbesonderhede.
Die streekkantoor moet binne sewe dae reageer.
As die ouers steeds ontevrede is met die streekkantoor se remedie, kan hulle regstreeks na die departement appelleer.
Ouers kan 'n appèlvorm HIER aflaai en moet dit binne sewe dae nadat die streekkantoor se reaksie ontvang is, invul en aan die departement stuur.
Rig die ingevulde vorm aan Panyaza Lesufi, die LUR, of Edward Mosuwe, departementshoof, en stuur die e-pos na admissions.Hotline.@gauteng.gov.za.
Die LUR beloof dat hy binne 15 skooldae 'n skriftelike antwoord sal voorsien.
As ouers nog vrae het, kan hulle die departement se inbelsentrum by 0800 000 789 bel, die naaste streekkantoor besoek, of 'n navraag stuur na gdeinfo@gauteng.gov.za.